Što? **Radionica *Etika fotografske reprezentacije***

Tko? Voditeljica **Sandra Vitaljić**

Kada? **11. – 14. 5. 2020.** (poslijepodne/predvečer)

Gdje? **Institut za povijest umjetnosti** (predavaonica 235), Ulica Grada Vukovara 68, Zagreb

U sklopu projekta ***Ekspozicija – Teme i aspekti hrvatske fotografije od 19. stoljeća do danas***,koji se provodi uz financijsku podršku Hrvatske zaklade za znanosti,umjetnica **Sandra Vitaljić** vodit će studentsku radionicu ***Etika fotografske reprezentacije***, namijenjenu ponajviše studentima Akademije likovne umjetnosti, Akademije dramskih umjetnosti i Filozofskog fakulteta, osobito odsjeka za povijest umjetnosti te etnologiju i kulturnu antropologiju. Zainteresirane sudionike molimo da se jave na e-adrese **trubic@ffzg.hr**, **bojanmrdenovic@gmail.com** i/li **skrizic@ipu.hr** kako bi na vrijeme dobili upute i materijale. Za radionicu je potrebno imati fotoaparat ili mobilni telefon s mogućnošću snimanja.

S obzirom na trenutnu epidemiološku situaciju, odluku o konačnom datumu održavanja radionice prilagodit ćemo preporukama i uputama Hrvatskog zavoda za javno zdravstvo.

Na radionici ćemo se baviti temom etičnosti fotografske reprezentacije kako u fotografiji diseminiranoj u medijima tako i u radovima umjetnika koji koriste fotografiju. Kroz niz studija slučaja iz hrvatskih i svjetskih medija razmatrat će se kako medijski narativi oblikuju **javno mnijenje** i u kakvom su odnosu reprezentacija i ljudsko dostojanstvo, osobito kada se radi o fotografijama patnje i prikazu ranjivih skupina. Medijske strategije masovne diseminacije i komodifikacije slika stradanja uglavnom ne uključuju razmišljanje o pravu na **dostojanstvo** svake osobe bez obzira u kakvoj se situaciji nalazi i iz kojeg dijela svijeta dolazi. Zauzimajući poziciju iz perspektive prava na slobodu govora i s pravom na umjetničko izražavanje, fotografija često **krši** **pravo na privatnost** i oduzima pravo na ljudsko dostojanstvo onima koje reprezentira rangirajući ih prema društvenom statusu, geografskoj lokaciji i/ili boji kože, iako je pravo na dostojanstvo univerzalno pravo zagarantirano Općom deklaracijom o pravima čovjeka. Praktičan rad i diskusija će se provoditi kroz analizu medijskih objava, umjetničkih postupaka i društvenog utjecaja tako kreiranih narativa. Cilj radionice je **podizanje** vizualne pismenosti i razvijanje etički osviještenih načina reprezentacije.

Radionica će se održati od 11. do 14. svibnja u Institutu za povijest umjetnosti, uz završnu prezentaciju radova.

**Sandra Vitaljić** diplomirala je, magistrirala i doktorirala je na Fakultetu za film i televiziju (FAMU), Akademija izvedbenih umjetnosti u Pragu, i niz godina predavala je predmete iz područja umjetničke fotografije na preddiplomskom i poslijediplomskom studiju snimanja Akademije dramske umjetnosti u Zagrebu. Dobitnica je Fulbright stipendije na Rochester Institute of Technology, School of Photographic Arts and Sciences, Rochester, NY.